Enniskerry

Enniskerry (irsk: Áth na Sceire, «Robust vadested»), historisk Annaskerry, er en stor landsby 24 km sør for Dublin i grevskapet Wicklow i Irland. Nærmeste by ved kysten er Bray. Det er bussforbindelse fra Dublin som går over Dublinfjellene, og til Bray. Enniskerry ligger i en fruktbar dal langs veien til Bray, og et kupert terreng med fjellformasjoner som er runde og litt lave. I henhold til folketellingen i 2016 har landsbyen en befolkning på 1 889 innbyggere.

Lokalisering 

Landsbyen ligger ved elven Glencullen ved foten av Wicklowfjellene øst i Irland, bare 5 minutter sør for Dublin-grensen og rundt 24 km sør for Dublin sentrum. Den regionale veien R117, i daglig tale kjent som «The Twenty-One Bends» («Tjueen-svinger»), forbinder byen med hovedveien N11 til Dublin. Ruten 185 til busselskapet Go-Ahead Ireland forbinder landsbyen hver time til Bray, den nærmeste store byen. Ruten 44 med busselskapet Dublin Bus forbinder landsbyen med Dublin sentrum.

Det var foreslått å bygge jernbane fra Bray til Enniskerry i det 19. århundre. Bortsett fra oppføringen av en steinbro ble ikke planene realisert. Med den blomstrende økonomien i Irland, nærhet til Dublin og idyllisk terreng har det blitt betydelig byggeaktivitet. Siden myndighetene har vært relativt slappe i sin styring og kontroll er det brukt store arealer til villabebyggelse og det er større byggeprosjekter innen de høyere prisklassene. Dette har belastet landsbyens lokalbypreg, miljø, og infrastruktur.

Historie 

Enniskerry er en planlagt landsby fra 1840-tallet, på engelsk kalt for «estate village» som karakteriserer en landsby helt innenfor og del av en privat eiendom. Den har opprinnelig bygninger i nytudor, en etterligning av tudor arkitektur.

Den protestantiske befolkningen i landsbyen deltok i kirken på eiendommen til Powerscourt Demesne fram til 1859. Mervyn Wingfield, den 7. vicomte Powerscourt, bygde en ny kirke, Saint Patrick's, i landsbyen som sto ferdig to år senere, i 1861. Dette falt sammen med en omfattende renoveringsprogram som også etablerte de italienske hagene på Powerscourt. Vicomte Powerscourt gjorde krav på den gamle kirken etter at Church of Ireland ble adskilt fra  Church of England ved Loven om den irske kirke (Irish Church Act) i 1869. Konsekvensene var at bare de som hadde rett til å bli gravlagt ved siden av den gamle kirken i Demesne kunne kreve disse rettighetene deretter.

Eiendommen Powerscourt Estate, som består av et stort herskapshus og omfattende italienske hageanlegg som i dag består av 190 000 m2 eller 0,12 km², ligger i nærheten av byen og er en populær turist- og besøksattraksjon. Herskapshuset ble opprettet som en festning på 1200-tallet av en anglo-normannisk adelsmann ved navn La Poer. I århundrenes løp mistet festningen sin strategiske betydning ved å kontrollere de nærliggende elvene Dargle, Glencree og Glencullen og ble endret til et slott og et herskapshus. Navnet La Poer ble anglifisert til Power. Herskapshuset var en palladiansk bygning fra 1700-tallet, designet av Richard Cassels. Det ble ødelagt av brann i 1974, og lå som et skjelett inntil omfattende restaureringer ble utført i 1996. Adelsfamiliens herskapshus i Dublin, som nå er et kjøpesenter, ble også tegnet av Cassels.

Powerscourt-fossen på eiendommens eiendom ved foten av Wicklowfjellene er den høyeste fossen i Irland med sine 121 meter.

Eiendommen har sin egen private småflyplass.

Kultur

Film 
Over 50 forskjellige filmer og TV-serier har blitt spilt inn på Powerscourt Estate siden Laurence Olivier begynte med å filme Henry V her i 1944, som var en tilpasning av William Shakespeares drama Kong Henrik V. Noen av disse filmene har blitt filmet ved Powerscourt-fossen som et fantastiske bakteppe. Blant disse filmene som har vært helt eller delvis benyttet Powerscourt som bakteppe, gjerne for å forestille steder liggende fjernt fra Irland: Johnny Nobody (1961); Excalibur – kongens sverd (1981); Greven av Monte Cristo (2002); Vikings (2015) og Disney-filmen Disenchanted hadde scener filmet her. Blant de internasjonale filmstjerner som har vært på Powerscourt er Ryan O’Neal, Tom Cruise, Rock Hudson, Anne Hathaway, Sally Field, Guy Pierce og Clive Owen.

Den første spillefilmen framstilt ved Powerscourt var faktisk Irish Destiny («Irsk skjebne») fra 1926, en tidlig svart-hvitt-film med handling fra den irske uavhengighetskrigen som var forbudt vist i Storbritannia. Den var lenge oppfattet som gått tapt inntil en kopi ble lokalisert i 1991 av Det irske filminstituttet (IFI) i USAs kongressbibliotek.

Fjernsyn 
Fra 1996 til 2001, sammen med byen Avoca i Wicklow, var bakteppe for BBC-produserte TV-serie Ballykissangel. Den 16. mars 2009 sendte journalistene Meredith Vieira og Al Roker direkte fra Enniskerry for NBCs amerikanske TV-program Today Show.

Kjente personer 
 Chris de Burgh (døpt Christopher John Davison), sanger og låtskriver, bodd i Enniskerry siden 1997
 Ina Boyle (1889–1967) , komponist, født lokalt
 Rosanna Davison, tidligere Miss World, datter av Chris de Burgh
 Rick Savage, bassist med Def Leppard, bodde i landsbyen.

Referanser

Eksterne lenker 
 
Enniskerry vef Wicklow County Tourism

Landsbyer i Wicklow